**MUHTASARI WA TAARIFA ZA KAZI ZINAZOTEKELEZWA NA TUME**

**Majukumu ya Tume ya Taifa ya Mipango ya Matumizi ya Ardhi katika upangaji wa matumizi ya ardhi Nchini**

Kwa mujibu wa Sheria ya Mipango ya matumizi ya Ardhi Sura ya 116 fungu la 29-33 Tume ya Taifa ya Mipango ya Matumizi ya Ardhi ina jukumu la kuandaa na kuratibu upangaji wa matumizi ya ardhi katika ngazi ya Taifa, Kanda, Wilaya na Vijiji.

**Matumizi Makuu yanayopangwa katika mipango inayoandaliwa**

Matumizi makuu ya ardhi yanayobainishwa na kupangwa ni pamoja na Maeneo ya Makazi, Kilimo, Misitu, Malisho, Vyanzo vya maji, Shoroba za Wanyamapori, Uwekezaji, Ardhi ya akiba, Uchimbaji/Madini, Miundombinu, mbalimbali kama vile, Barabara, Reli, Bomba la mafuta ghafi na Maeneo ya ukanda wa Pwani (Coastal & Beaches).

**Aina ya Mipango ya Matumizi ya Ardhi**

1. **Mpango wa Taifa wa Matumizi ya Ardhi (2013-2033) - *National Land Use Plan.***

Mpango huu ni dira ya Taifa ya jinsi ya kuitumia ardhi yote ya Tanzania Bara ili kuhakikisha kunakuwepo maendeleo endelevu kwa kuleta manufaa na maendeleo ya uchumi wa nchi na jamii na kwa ustawi wa kila mtumiaji ardhi nchini. Mpango huu huandaliwa kwa kipindi cha miaka 20

1. **Mipango ya Kanda ya Matumizi ya Ardhi (*Zonal Land Use Framework Plans*)**

Tume imeandaa jumla ya Mipango ya Kikanda mitano (5). Mipango hiyo huandaliwa kwa kipindi cha miaka ishirini (20). Mipango ya Matumizi ya Ardhi ya Kanda ina umuhimu wa kutoa dira ya matumizi ya ardhi Kikanda. Mipango hii inabainisha ukanda upi unafaa kwa matumizi yapi.

1. **Mipango ya matumizi ya ardhi ya Wilaya (*District Land Use Framework Plans*)**

Tume ya Taifa ya Mipango ya Matumizi ya Ardhi imewezesha uandaaji wa Mipango ya Matumizi ya Ardhi ya Wilaya 38. Mipango hii imeandaliwa kwa kipindi cha miaka ishirini (20). Mipango ya Matumizi ya Ardhi ya Wilaya inatoa mhimili wa uendelezaji wa matumizi ya rasilimali za ardhi kwa uwiano katika ngazi ya wilaya kitaalamu na kuwa na taarifa na takwimu mbalimbali za ardhi na rasilimali zake wilayani.

1. **Mipango ya matumizi ya ardhi ya vijiji.**

Tume ya Taifa ya Mipango ya Matumizi ya Ardhi imewezesha uandaaji wa Mipango ya Matumizi ya Ardhi ya Vijiji 2,565. Mipango hii huandaliwa kwa kipindi cha miaka kumi (10).

1. **Mipango Kina Katika Vitovu Vya Vijiji**

Tume imesimamia na kuwezesha uandaaji wa mipango kina kwa vitovu vya vijiji 24 nchini. Mipango hii inasaidia kupanga viwanja vya matumizi mbalimbali katika kitovu cha Kijiji kama vile viwanja vya makazi vya ujazo tofauti, viwanja vya huduma za kijamii kama vile shule, Zahanati nk, Biashara, Viwanda, na Uwekezaji.